*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*12. számú előterjesztés*

Bátaszék Város Önkormányzat Képviselő-testületének 2022. január 26-án

16 órakor megtartandó ülésére

*Fizetési kötelezettséget megállapító rendeletek felülvizsgálata*

|  |
| --- |
| **Előterjesztő:** Dr. Bozsolik Róbert polgármester**Készítette**: Kondriczné dr. Varga Erzsébet jegyző Nagyné Gyura Györgyi pénzügyi irodavezető **Törvényességi ellenőrzést végezte:** dr. Firle- Paksi Anna aljegyző**Tárgyalja:**valamennyi bizottság  |

***Tisztelt Képviselő-testület!***

A 2021. novemberi testületi ülés napirendi pontjai között már szerepelt jelen napirendi pont, melynek keretében a díjak megemelésének tényleges megvitatására az akkor még hatályban lévő a koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII. 8.) Korm. rendelet 1. §-a alapján nem kerülhetett sor.

Az önkormányzatnak három fizetési kötelezettséget megállapító rendelete van:

1. A köztemető fenntartásáról és a temetkezésről szóló 2/2014. (II. 1.) önk.-i rendelet
2. A lakások, helyiségek bérletéről, valamint elidegenítésük szabályairól szóló 8/2017. (IV. 28.) önk.-i rendelet
3. A helyi gyermekvédelmi ellátásokról szóló 9/2021. (VII. 2.) önk.-i rendelet
4. **A köztemetőre vonatkozó díjakat a köztemető fenntartásáról és a temetkezésről szóló 2/2014. (II. 1.) önkormányzati rendelet 1. melléklete szabályozza.**

 Az önkormányzat a Kegyeleti tv. rendelkezései alapján a helyi rendeletben megállapított és az érintettek által befizetett szolgáltatási díjakból köteles a temetőt fenntartani és fejleszteni. A temető működtetésének éves költsége évek óta növekszik. A befolyó bevételek nem fedezik a temető fenntartásának költségeit, így azokat az önkormányzat az egyéb bevételeiből kiegészítve tudja csak finanszírozni. (Éves szinten mintegy 800 e és 1.400 e forint között)

A képviselő-testület a 2017. november 29-ei ülésén a köztemető fenntartásáról és a temetkezésről szóló 2/2014. (II. 1.) önkormányzati rendelet módosításáról szóló 18/2017. (XI. 30.) önkormányzati rendelet elfogadásával a díjtételek 2018. január 1. napjától történő 8 %-os emeléséről döntött.Ezen módosítás óta díjemelés nem történt. A 2021. évi közszolgáltató által készített beszámoló az 1. előterjesztésben szerepel, mely szerint a 2021. évi működéshez 1.091.523.- Ft önkormányzati hozzájárulás megfizetése szükséges.

1. **A lakások, helyiségek bérletéről, valamint elidegenítésük szabályairól szóló 8/2017.(IV.28.) önk.-i rendelet 10. §-a az önkormányzat tulajdonában lévő lakások bérleti díját határozza meg.**

2017. évben a beruházások, felújítások tervszerű, több év alatt megvalósuló ütemezéséhez igazodóan a díjak emelésére 3 év távlatban évente 8%-os arányban tettünk javaslatot, melyet a képviselő- testület a lakások, helyiségek bérletéről, valamint elidegenítésük szabályairól szóló 8/2017.(IV.28.) önkormányzati rendelet módosításáról szóló 19/2017. (XI. 30.) önk.-i rendelet elfogadásával végrehajtott, az utolsó emelés tehát 2020. január 1.-jétől hatályos. A díjak változtatása tekintetében a BÁT-KOM 2004 Kft. 2020. év végén 8%-os emelésre tett javaslatot 2021. január 1.-jétől. Ezen díjemelésre a koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII. 8.) Korm. rendelet 1. §-a alapján nem került sor.

1. **A gyermekétkeztetés térítési díjait a helyi gyermekvédelmi ellátásokról szóló 9/2021. (VII. 2.) önkormányzati rendelet 1. melléklete tartalmazza.**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 29. §-a alapján, ha önkormányzati társulás gyermekjóléti, gyermekvédelmi ellátást nyújt, akkor a társulási megállapodásban megjelölt székhely szerinti települési önkormányzat - a társulási megállapodásban meghatározottak szerint - a nyújtott ellátásokról, azok igénybevételéről és a fizetendő térítési díjakról rendeletet alkot. A társulási megállapodás III./3.2. pontjában foglaltak alapján Bátaszékre és Alsónyékre vonatkozóan Bátaszék Város Önkormányzatának Képviselő-testülete alkot a gyermekjóléti alapellátás keretében biztosított gyermekek napközbeni ellátásáért fizetendő térítési díjakról rendeletet, míg Alsónánára és Pörbölyre vonatkozóan az adott község képviselő-testülete.

Utoljára 2020. szeptember 1. napjától a képviselő- testület döntése alapján kizárólag a felnőtt étkezés térítési díja került megemelésre +8,49%-kal. A képviselő- testület a gyermekétkeztetés térítési díjait változatlanul hagyta és az ebből adódó bevétel kiesés fedezetét az önkormányzat költségvetésében saját forrásból biztosította.

Az élelmezésvezető tájékoztatása szerint a 2021-es és 2022-es beszerzési eljárás eredményeként megkötött szerződésekben szereplő nyersanyag árak közti eltérés az előterjesztés 2. mellékletét képező táblázatban szerepel.

A nyersanyag árak változására tekintettel az élelmezésvezető az alábbi térítési díj emelési javaslattal élt:

|  |  |  |
| --- | --- | --- |
|  | **Térítési díj összege jelenleg** | **Térítési díj élelmezésvezető által javasolt összege 2022.-től** |
| ellátási körzetbe tartozó bölcsődés (reggeli-tízórai-ebéd uzsonna) | *311 Ft/fő/nap + ÁFA* | ***372 Ft/fő/nap + ÁFA*** |
| óvoda (tízórai-ebéd-uzsonna)  | *362 Ft/fő/nap + ÁFA* | ***435 Ft/fő/nap + ÁFA*** |
| bölcsőde, óvoda diétás ebéd | *274 Ft/fő/nap +ÁFA* | ***327 Ft/fő/nap +ÁFA*** |
| ált. iskolai tanuló (tízórai-ebéd-uzsonna)  | *456 Ft/fő/nap + ÁFA* | ***545 Ft/fő/nap + ÁFA*** |
| általános iskolai tanuló (ebéd,diétás ebéd) | *274 Ft/fő/nap + ÁFA* | ***327 Ft/fő/nap + ÁFA*** |
| gimnáziumi tanuló (ebéd,diétás ebéd) | *318 Ft/fő/nap + ÁFA* | ***383 Ft/fő/nap + ÁFA*** |
| felnőtt ebéd, diétás ebéd | *621 Ft/fő/nap + ÁFA* | ***830 Ft/fő/nap + ÁFA*** |

A pénzügyi iroda által készített, az előterjesztés 3. mellékletét képező kimutatásból látszik, hogy a térítési díjak – az élelmezésvezető javaslatnak megfelelően történő - megemelése mellett abban az esetben, ha az első félévben nem lesz térítési díj emelés, az önkormányzatnak **11 078 e** **Ft saját forrást** kell hozzájárulásként átadnia az étkeztetés biztosításához.

Amennyiben az önkormányzat **a térítési díjakat egész évben nem tudja megemelni,** az önkormányzatnak **21 473 e** **Ft saját forrást** kell hozzájárulásként átadnia az étkeztetés biztosításához.

Továbbá figyelemmel kell lenni arra a tényre is, hogy Mikrotérségi Óvoda, Bölcsőde és Konyha által szolgáltatott vendégétkezés felét a Gondozási Központ részére nyújtja szociális étkezési ellátás formájában. A pénzügyi iroda számítást készített arra vonatkozóan, hogy hogyan alakul az önkormányzat hozzájárulásának mértéke. **A térítési díj első féléves mértékének 2021. évi szinten tartása, és a második félévben történő emelése esetén** Bátaszék Város Önkormányzatának hozzájárulása **9.548 e Ft lesz.**

**A 2021. december 1. napjától hatályos** **a veszélyhelyzettel összefüggő átmeneti szabályokról szóló 2021. évi XCIX. törvény 147. §-a szerint:**

„147. § (1) A koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló [603/2020. (XII. 18.) Korm. rendelet](https://optijus.hu/optijus/lawtext/A2000603.KOR/tvalid/2022.1.2./tsid/) [a továbbiakban: [603/2020. (XII. 18.) Korm. rendelet](https://optijus.hu/optijus/lawtext/A2000603.KOR/tvalid/2022.1.2./tsid/)] hatálybalépésének napjától **2022. június 30. napjáig** - a (3) és (4) bekezdésben foglalt kivétellel -

*a****)* a helyi önkormányzat**,

*b)* a helyi önkormányzat által fenntartott

*ba)* költségvetési szerv,

*bb)* nonprofit szervezet,

*bc)* egyéb szervezet,

*c)* a helyi önkormányzat többségi tulajdoni részesedésével működő gazdasági társaság,

*d)* a helyi önkormányzat többségi tulajdoni részesedésével működő gazdasági társaság által alapított gazdasági társaság,

*e)* a képviselő-testület feladatkörébe tartozó közszolgáltatás ellátására szerződéssel rendelkező, [a polgári perrendtartásról szóló törvény](https://optijus.hu/optijus/lawtext/A1600130.TV/tvalid/2022.1.2./tsid/) szerinti gazdálkodó szervezet

**által nyújtott szolgáltatásért, végzett tevékenységéért megállapított díj, az önkormányzati vagyonnal való gazdálkodás keretében felmerülő díj, illetve egyéb díjfizetési kötelezettség** (a továbbiakban együtt: díj) **mértéke nem lehet magasabb, mint az ugyanazon díjnak a** [**603/2020. (XII. 18.) Korm. rendelet**](https://optijus.hu/optijus/lawtext/A2000603.KOR/tvalid/2022.1.2./tsid/) **hatálybalépését megelőző napon hatályos és alkalmazandó mértéke.**

(2) Az (1) bekezdés szerinti szervezet a [603/2020. (XII. 18.) Korm. rendelet](https://optijus.hu/optijus/lawtext/A2000603.KOR/tvalid/2022.1.2./tsid/) hatálybalépésének napjától már megállapított **új díjat nem vezethet be, 2022. június 30. napjáig** új díjat nem állapíthat meg, meglévő díjat új kötelezetti körre nem terjeszthet ki.”

Fenti törvényi korlátozásra tekintettel a térítési díjak emelésére 2022. június 30. napjáig továbbra sincs lehetőség, ezért erre az időszakra az önkormányzatnak **11 078 e** **Ft saját forrást** kell hozzájárulásként átadnia az étkeztetés biztosításához. Javaslom az alábbi határozati javaslat elfogadását.

**Határozati javaslat:**

**Bátaszéki konyha vonatkozásában többletforrás biztosítására**

Bátaszék Város Önkormányzatának Képviselő- testülete a Bátaszéki Mikrotérségi Óvoda, Bölcsőde és Konyha Konyhai egysége vonatkozásában – tekintettel arra, hogy a veszélyhelyzettel összefüggő átmeneti szabályokról szóló 2021. évi XCIX. törvény 147. §- a alapján az étkeztetés intézményi térítési díjait 2022. június 30. napjáig nem emelheti meg-, az ebből adódó bevétel kiesés fedezetét 11 078 e Ft keretösszegig az önkormányzat 2022. évi költségvetése terhére a Bátaszéki Mikrotérségi Óvoda, Bölcsőde és Konyha részére biztosítja és átadja.

Határidő: 2022. június 30.

Felelős: Kondriczné dr. Varga Erzsébet jegyző

 (a határozat megküldéséért)

Határozatról értesül: MOB igazgató

 Bátaszéki KÖH pénzügyi iroda

 irattár